  Виталий Пронин П. Чайковскийлэн вордӥськем палъёсаз2-тӥ апреле Ижын бадӟым концертэн усьтӥське «П.Чайковскийлэн вордӥськем палъёсаз» 56-тӥез калыккуспо фестиваль. Асьмес дышемын ини, та фестивале Россиысь но кунгож сьӧрысь дано артистъёс но коллективъёс лыкто шуыса. Туэ но шаерысьтымы учкисьёсты ӟеч мылкыд кузьмалозы быдэс дуннелы тодмо усточиос. Огез тужгес яркытэз кизили - Россиысь калык артист Дмитрий Хворостовский.- Нуналэн-часэн лыдъяськом ини Дмитрий Хворостовский лыктытозь кылем дырез. Та артист сярысь мултэс веранэз ӧвӧл, дыр, пичиез но бадӟымез сое тодэ, артистлэн гастрольёсыз кӧня ке арлы азьлапал чакламын. Соин ик уката шумпотӥськом, Нью-Йорк но Вена городъёсын концертъёс сётон висказ Дмитрий Хворостовский Иже вуылоз шуыса. Со крезьгур дуннеысь одӥгез яркытэз кизили. Валамон ини, баритонлэн концертаз билетъёс но дунтэмесь уг луо.Москваын солэн концертаз самой дунтэмез билет 9 сюрс манетысен кутске, Екатеринбургын но Уфаын - 4 сюрсысен. Ижез та городъёсын ӵошатыны секытгес бере, ми сое лыдэ басьтӥмы, озьы тужгес пичи билет дун 1 сюрс манет луэ, тужгес бадӟымез - 9 сюрс. Кышканмы вал: кошкозы-а билетъёс? Юнме. Удмуртиысь учкисьёсты та дунъёс ӧз курдатэ, - шуиз Удмурт кун филармонилэн кивалтӥсез Алексей Фомин.Фестиваль кыстӥськоз 7-тӥ маёзь, мукет концертъёсы дунъёс сокем уз куртчылӥське, билетъёслэн дунъёссы 100  — 1500 манет луозы. Нош фестивальлэн программаез кылем арынлэсь мӧзмыт уз луы. Кылсярысь, миым ик Удмурт кун филармония та ужрадэ ӧтӥз ни вал Россиысь тодмо скрипачез Павел Милюковез. Кылем арын Москваысь филармониысь егит артист дорамы лыктыны ӧз быгаты. Нош туэ мукет усточи, пианист Филипп Копачевский, лыктоз. Удмуртиысь учкисьёслы возьматозы «XXI даурысь кизилиос» программазэс. Озьы ик дорамы вуозы Москваысь филармониысь академической симфонической оркестр, П. Пятницкий нимо калык хор, Россиысь пианист Александр Гиндин но Арам Хачатурян нимо трио - скрипач Карен Шахгалдян, виолончелист Карен Кочарян но фортепианоен шудӥсь Армине Григорян.Галина Семёнова  